

**Projektas**

**PANEVĖŽIO RAJONO SAVIVALDYBĖS TARYBA**

**SPRENDIMAS**

**DĖL KELEIVIŲ IR BAGAŽO VEŽIMO VIETINIO (PRIEMIESTINIO) REGULIARAUS SUSISIEKIMO MARŠRUTAIS PANEVĖŽIO RAJONO SAVIVALDYBĖJE TAISYKLIŲ PATVIRTINIMO**

2024 m. vasario 15 d. Nr. T-

Panevėžys

Vadovaudamasi Lietuvos Respublikos vietos savivaldos įstatymo 6 straipsnio 33 punktu,   
15 straipsnio 4 dalimi, Lietuvos Respublikos kelių transporto kodekso 18 straipsnio 1 dalimi, Keleivių ir bagažo vežimo kelių transportu taisyklėmis, patvirtintomis Lietuvos Respublikos susisiekimo ministro 2011 m. balandžio 13 d. įsakymu Nr. 3-223 „Dėl Keleivių ir bagažo vežimo kelių transportu taisyklių patvirtinimo“, Panevėžio rajono savivaldybės taryba n u s p r e n d ž i a:

Patvirtinti Keleivių ir bagažo vežimo vietinio (priemiestinio) reguliaraus susisiekimo maršrutais Panevėžio rajono savivaldybėje taisykles (pridedama).

Šis sprendimas per vieną mėnesį gali būti skundžiamas Panevėžio rajono savivaldybės tarybai (Vasario 16-osios g. 27, 35185 Panevėžys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymų nustatyta tvarka.

Neringa Kraujalienė

2024-01-26

PATVIRTINTA

Panevėžio rajono savivaldybės tarybos

2024 m. vasario 15 sprendimu Nr. T-

**KELEIVIŲ IR BAGAŽO VEŽIMO VIETINIO (PRIEMIESTINIO) REGULIARAUS SUSISIEKIMO MARŠRUTAIS PANEVĖŽIO RAJONO SAVIVALDYBĖJE TAISYKLĖS**

**I SKYRIUS**

**BENDROSIOS NUOSTATOS**

1**.** Keleivių ir bagažo vežimo vietinio (priemiestinio) reguliaraus susisiekimo maršrutais Panevėžio rajono savivaldybėje taisyklės (toliau – Taisyklės) parengtos vadovaujantis Lietuvos Respublikos kelių transporto kodeksu, Keleivių ir bagažo vežimo taisyklėmis, patvirtintomis Lietuvos Respublikos susisiekimo ministro 2011 m. balandžio 13 d. įsakymu Nr. 3-223 „Dėl Keleivių ir bagažo vežimo kelių transportu taisyklių patvirtinimo“, kitais teisės aktais, reglamentuojančiais keleivių ir bagažo vežimą.

2. Taisyklės nustato važiavimo autobusais vietinio (priemiestinio) reguliaraus susisiekimo maršrutais Panevėžio rajono savivaldybėje (toliau – Savivaldybė) tvarką, keleivių bilietų (toliau – bilietas) pardavimo tvarką, bagažo maksimalų dydį ir svorį, bagažo ir gyvūnų vežimo tvarką, draudžiamų vežti ir saugoti daiktų sąrašą, rastų daiktų saugojimo ir realizavimo tvarką, keleiviams aptarnauti skirtų stotelių kaimo gyvenamosiose vietovėse ir keliuose įrengimo tvarką, vežėjo, ekipažo, keleivio pareigas, atsakomybę, keleivio teises, keleivių kontrolės tvarką.

3. Taisyklėse vartojamos sąvokos suprantamos taip, kaip apibrėžta Lietuvos Respublikos kelių transporto kodekse, kituose keleivių ir bagažo vežimą vietinio (priemiestinio) reguliaraus susisiekimo maršrutais reglamentuojančiuose teisės aktuose.

**II SKYRIUS**

**AUTOBUSŲ STOTELIŲ ĮRENGIMAS**

4. Stotelių vietas vietinio (priemiestinio) reguliaraus susisiekimo maršrutuose nustato Panevėžio rajono savivaldybės meras arba jo įgaliotas viešojo administravimo subjektas, suderinęs su kelio (gatvės) savininku (valdytoju). Stoteles ir nustatyto pavyzdžio kelio ženklus įrengia kelių (gatvių) savininkai (valdytojai).

5. Vietinio (priemiestinio) susisiekimo maršrutuose reisų tvarkaraščių skelbimą, atnaujinimą, pakeitimą stotelėse organizuoja autobusų stoties valdytojas.

6. Stotelės įrengiamos vadovaujantis kelių techniniu reglamentu KTR 1.01:2008 „Automobilių keliai“, patvirtintu Lietuvos Respublikos aplinkos ministro ir Lietuvos Respublikos susisiekimo ministro 2008 m. sausio 9 d. įsakymu Nr. D1-11/3-3 „Dėl kelių techninio reglamento KTR 1.01:2008 „Automobilių keliai“ patvirtinimo“, ir statybos techniniureglamentu STR 2.06.04:2014„Gatvės ir vietinės reikšmės keliai. Bendrieji reikalavimai“, patvirtintu Lietuvos Respublikos aplinkos ministro 2011 m. gruodžio 2 d. įsakymu Nr. D1-933 „Dėl statybos techninio reglamento STR 2.06.04:2014 „Gatvės ir vietinės reikšmės keliai. Bendrieji reikalavimai“ patvirtinimo“. Kelio ženklai „Stotelė“ statomi pagal Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“, ir susisiekimo ministro tvirtinamų Kelio ženklų įrengimo ir vertikaliojo ženklinimo taisyklių reikalavimus, ant ženklo nurodomas stotelės pavadinimas.

**III SKYRIUS**

**EKIPAŽO DOKUMENTAI**

7. Reguliarių vietinio (priemiestinio) reisų metu ekipažas privalo turėti:

7.1. Lietuvos Respublikoje išduotos licencijos verstis keleivių vežimu autobusais vidaus maršrutais, suteikiančios teisę vežti keleivius Lietuvos Respublikos teritorijoje, kopiją arba Lietuvos Respublikoje išduotos Bendrijos licencijos kopiją, jei vežėjas veiklą vykdo turėdamas Bendrijos licenciją vežti keleivius, suteikiančią teisę vežti keleivius autobusais tarptautiniais maršrutais ir Lietuvos Respublikos teritorijoje. Reikalavimas turėti Bendrijos licencijos kopiją netaikomas, kai šis dokumentas išduotas elektroniniu būdu;

7.2. kasos aparatą;

7.3. bilietų kainoraštį;

7.4. patvirtintą eismo tvarkaraštį (patvirtintas gali būti kvalifikuotu elektroniniu parašu);

7.5. ekipažo narių darbo ir poilsio laiko apskaitos dokumentus.

**IV SKYRIUS**

**VIEŠOJO TRANSPORTO EISMO ORGANIZAVIMAS**

8.Vietinio (priemiestinio) reguliaraus susisiekimo autobusų eismas organizuojamas tokiais keliais ir gatvėmis, kurių būklė atitinka Reikalavimus gatvėms ir keliams, kuriais vyksta reguliarusis keleivinio transporto eismas, patvirtintus Lietuvos Respublikos susisiekimo ministro 2011 m. lapkričio 29 d. įsakymu Nr. 3-747 „Dėl Reikalavimų gatvėms ir keliams, kuriais vyksta reguliarusis keleivinio transporto eismas, patvirtinimo“.

9. Reguliarių reisų metu autobusai privalo nustatytu laiku atvykti į stoteles, numatytas eismo tvarkaraštyje.

10. Vietinio (priemiestinio) reguliaraus susisiekimo autobusų maršrutai pradedami, koreguojami ar nutraukiami Panevėžio rajono savivaldybės mero arba jo įgalioto viešojo administravimo subjekto iniciatyva įstatymų nustatyta tvarka.

**V SKYRIUS**

**VEŽĖJO IR EKIPAŽO TEISĖS, PAREIGOS IR ATSAKOMYBĖ**

11. Vežėjas privalo:

11.1. užtikrinti nustatytų maršrutų ir eismo tvarkaraščių laikymąsi;

11.2. užtikrinti saugų keleivių, gyvūnų ir bagažo vežimą;

11.3. užtikrinti transporto priemonių švarą;

11.4. užtikrinti nepriekaištingą ir paslaugų keleivių aptarnavimą;

11.5**.** keleiviams vežti skirti techniškai tvarkingas transporto priemones.

12. Ekipažas turi teisę:

12.1. išlaipinti keleivius, atsisakiusius sumokėti už važiavimą;

12.2. nepriimti arba išlaipinti neblaivius, su nešvariais drabužiais, su draudžiamu vežti bagažu ar kitaip pažeidžiančius Keleivių ir bagažo vežimo taisykles keleivius artimiausioje bet kurio tipo stotelėje;

12.3. laikinai nutraukti reguliarių autobusų eismą esant nepalankioms kelio bei meteorologinėms sąlygoms arba stichinių nelaimių metu, apie tai pranešęs Savivaldybei ir eismo tvarkaraštyje numatytai autobusų stočiai.

13. Ekipažas privalo:

13.1. užtikrinti saugų keleivių ir bagažo vežimą, nepriekaištingą ir paslaugų keleivių aptarnavimą (neleisti šiurkštaus, keleivių orumą įžeidžiančio elgesio, rūkymo salone, garso ir vaizdo aparatūros garsaus naudojimo ir pan.);

13.2. kelionės metu turėti privalomus ekipažo dokumentus ir pateikti kontroliuojančiam asmeniui pareikalavus;

13.3. laikytis grafiko, nustatytų maršrutų trasų ir eismo tvarkaraščių;

13.4. nepažeisti autobuso talpumo normų.

14. Vežėjas ir ekipažas už šių taisyklių pažeidimą atsako Lietuvos Respublikos teisės aktų nustatyta tvarka.

**VI SKYRIUS**

**KELEIVIO TEISĖS, PAREIGOS IR ATSAKOMYBĖ**

15. Keleivis turi teisę:

15.1 užimti laisvą sėdimą vietą;

15.2 nemokamai vežtis du vaikus iki 7 metų, jei jie neužima atskiros sėdimos vietos, naudotis lengvatomis nustatytomis Lietuvos Respublikos transporto lengvatų įstatyme;

15.3. nemokamai vežti gyvūną pagal šių Taisyklių X skyrių.

15.4. nemokamai vežti bagažą pagal šių Taisyklių IX skyrių.

16. Keleivis privalo:

16.1. sumokėti už vežimą;

16.2. saugoti bilietą iki kelionės pabaigos ir pateikti jį ekipažui ar kontroliuojančiam asmeniui pareikalavus;

16.3.įsigijant bilietą su nuolaida, turėti galiojantį dokumentą, patvirtinantį teisę į transporto lengvatą;

16.4. pasirūpinti savo saugumu, jei yra laisvų sėdimų vietų, atsisėsti ir užsisegti saugos diržą, jeigu jis yra įrengtas, o stovint – laikytis už turėklų.

17. Keleiviams draudžiama:

17.1. važiuoti neblaiviems ar apsvaigusiems nuo psichiką veikiančių medžiagų (narkotikų, vaistų, kitų svaigiųjų medžiagų), skleidžiantiems aitrų kvapą, apsirengusiems nešvariais drabužiais, tepti ir gadinti autobuso išorę ir vidų, laikyti kojas ant sėdynių, leisti ant sėdynių stovėti vaikams, sodinti gyvūną arba dėti ant jų bagažą;

17.2. rūkyti, valgyti, gerti (išskyrus skysčius iš specialiai gėrimams pritaikytų sandarių indų), įsinešti skysčius nesandariuose induose, šiukšlinti, triukšmauti, garsiai leisti muziką ir kitaip trukdyti vairuotojui, keleiviams arba kitokiais veiksmais pažeisti viešąją tvarką;

18. Keleiviai privalo laikytis Taisyklėse nustatytos tvarkos ir už šių Taisyklių pažeidimą atsako Lietuvos Respublikos teisės aktų nustatyta tvarka.

**VII SKYRIUS**

**BILIETŲ PARDAVIMAS**

19. Vietinio (priemiestinio) susisiekimo maršrutų vežėjai, teikdami viešąsias keleivių vežimo paslaugas, privalo taikyti Savivaldybės tarybos nustatytus tarifus, o ekipažai – parduoti bilietus. Vieno reiso metu visiems keleiviams taikomas vienodo dydžio tarifas vietinio (priemiestinio) susisiekimo maršrutuose, o Lietuvos Respublikos transporto lengvatų įstatyme (toliau – Transporto lengvatų įstatymas) nustatytos nuolaidos taikomos nuo visos bilieto kainos.

20. Dokumentas, suteikiantis teisę važiuoti vietinio (priemiestinio) reguliaraus susisiekimo maršrutu, yra kelionės bilietas.

21. Į vietinio (priemiestinio) susisiekimo maršrutą bilietai parduodami autobuse. Bilietai keleiviams parduodami neribojant jų skaičiaus, tačiau neviršijant autobuso techniniuose duomenyse numatytų talpos normų.

22. Keleivis, kontrolės metu negalintis pateikti galiojančio dokumento, suteikiančio jam teisę naudotis transporto lengvata, privalo pirkti bilietą už visą kainą.

23. Lengvatos keleiviams suteikiamos Lietuvos Respublikos transporto lengvatų įstatymo nustatyta tvarka.

24. Ekipažas bilietus keleiviams privalo parduoti iš karto, jiems įlipus į autobusą. Draudžiama išvažiuoti iš autobusų stoties ir stotelių teritorijų nebaigus parduoti bilietų visiems autobuse esantiems keleiviams. Jeigu ekipažui neužtenka laiko parduoti bilietus visiems į autobusą įlipusiems keleiviams, vežėjas gali kreiptis į Savivaldybę dėl eismo tvarkaraščio koregavimo.

25. Keleivis, atsisakęs įsigyti kelionės bilietą, išlaipinamas iš autobuso.

26. Draudžiama parduoti du bilietus ar daugiau su Transporto lengvatų įstatyme nustatyta nuolaida vietoj vieno bilieto, kasos aparatu išspausdinti bilietus su Transporto lengvatų įstatyme nustatyta nuolaida nesant keleivių arba išspausdinti viename biliete dviejų ar daugiau bilietų su Transporto lengvatų įstatyme nustatyta nuolaida duomenis.

27. Autobusuose vežėjai privalo naudoti kasos aparatus, numatytus Lietuvos Respublikos Vyriausybės nutarimu patvirtintame Atsiskaitymų už prekes ir paslaugas duomenų fiksavimo tvarkos apraše.

**VIII SKYRIUS**

**KELEIVIŲ VEŽIMAS**

28. Keleiviai įlaipinami ir išlaipinami autobusų stotyje ir stotelėse, numatytose eismo tvarkaraščiuose. Galinėje autobusų stotyje keleiviai išlaipinami atvykimo aikštelėje.

29. Autobusais privalo būti vežami neįgalieji su neįgaliųjų vežimėliais, taip pat vaikai su vaikų vežimėliais, išskyrus atvejus, kai neįgaliojo ar vaiko vežimėlis netelpa į autobuso saloną. Neįgaliojo ir vaiko vežimėlio vežimas neapmokestinamas.

30. Aklasis turi teisę važiuoti autobusais su šunimi vedliu tik turėdamas dokumentus, kuriuose nurodoma šuns sveikatos būklė ir skiepų žymos. Šuo vedlys vežamas nemokamai ir neturi užimti sėdimos vietos. Tokiu atveju reikalavimas vežti gyvūnus taroje netaikomas.

31. Keleiviai turi būti informuojami apie pareigą pasirūpinti savo saugumu, jei yra laisvų sėdimų vietų, atsisėsti ir užsisegti saugos diržą, jeigu jis yra įrengtas, o stovint – laikytis už turėklų.

32. Rekomenduojama autobuso, kuriuo keleiviai vežami vietinio (priemiestinio) susisiekimo maršrutais salono temperatūra žiemos laikotarpiu yra nuo 5 iki 15°C, o vasaros laikotarpiu− nuo 18 iki 28°C.

**IX SKYRIUS**

**BAGAŽO VEŽIMAS**

33. Vietinio (priemiestinio) susisiekimo maršrutų autobuso (toliau – Autobusas) salone kiekvienas keleivis turi teisę nemokamai vežtis vieną rankinio bagažo, kurio matmenys ne didesni kaip 60 x 40 x 20 arba kurio bendra matmenų suma ne didesnė kaip 120 cm, vienetą (neužimant papildomos keleivio vietos). Mokiniai ir studentai turi teisę nemokamai vežtis ir didesnį, nei šiame punkte nurodyta, vieną rankinio bagažo, būtino jų mokslams ar studijoms, vienetą. Paspirtukai vežami kaip rankinis bagažas, jei atitinka šiame punkte nurodytus matmenis ir yra švarūs.

34. Autobusais draudžiama vežti lengvai užsidegančias, sprogstamąsias, dvokiančias, gailias medžiagas, smailius, pjaunančius daiktus, ginklus, šaudmenis, daiktus, kurie gali sutepti autobuso apmušalus arba keleivių drabužius.

35. Už vežamo bagažo saugumą atsako pats keleivis.

**X SKYRIUS**

**GYVŪNŲ VEŽIMAS**

36. Keleivis turi teisę neužimant sėdimos vietos nemokamai vežti gyvūną taroje, kurios matmenys ne didesni kaip 60 x 40 x 20 cm arba kurios bendra matmenų suma ne didesnė kaip 120 cm.

37. Tara, kurioje vežamas gyvūnas neturi trikdyti keleiviams judėti transporto priemonėje, būti griozdiška, tepti transporto priemonės saloną, sėdynes arba keleivio drabužius.

38. Gyvūnui priteršus autobuso saloną, keleivis vežantis gyvūną, privalo nedelsdamas išvalyti suteptą salono vietą ir apie tai informuoti vairuotoją.

39. Vežamas gyvūnas neturi trikdyti kitų keleivių. Jei vežamas gyvūnas trikdo keleivius ir jie yra nepatenkinti, asmuo su gyvūnu turi išlipti iš viešojo transporto priemonės artimiausioje stotelėje.

40. Keleivis atsako už jo vežamų gyvūnų sukeltą žalą kitų keleivių sveikatai, gyvybei, nuosavybei, ramybei ir privalo ją atlyginti teisės aktų nustatyta tvarka.

**XI SKYRIUS**

**RASTI DAKTAI**

41**.**  Vietinio (priemiestinio**)** susisiekimo maršrutųautobusų salonuose rastus daiktus ekipažas perduoda į vežėjo nustatytą vietą.

42. Vairuotojas, radęs arba keleiviui jam pateikus paliktus daiktus, surašo aktą, kuriame išsamiai apibūdina šiuos daiktus ir nurodo radimo galimybes. Rasti daiktai saugomi 6 mėnesius. Jei vežėjas pats negali arba nenori saugoti rastų daiktų, aktas perduodamas policijai kartu su rastais daiktais. Rasti dokumentai, ginklai, šaudmenys nedelsiant perduodami policijai.

43. Jei rasti daiktai dėl ilgo laikymo gali sugesti ar prarasti dalį vertės, po 24 valandų nuo daikto perdavimo privaloma imtis priemonių, kad daiktas, esant galimybei, būtų parduotas, o už jį gauti pinigai išsaugoti pametusiam ar kitaip praradusiam daiktą asmeniui. Jei nėra galimybės daiktą parduoti, jis sunaikinamas.

44. Jeigu pametęs daiktą asmuo nepaaiškėja per 6 mėnesius, rastas daiktas neatlygintinai pereina vežėjo, kuris saugojo rastą daiktą, nuosavybėn su sąlyga, kad šis sutinka atlyginti rasto daikto išlaikymo ir kitas su rastu daiktu susijusias išlaidas, jei radinį saugojo ne jis. Jeigu daiktą radęs vežėjas nesutinka kompensuoti tokių išlaidų, radinys neatlygintinai perduodamas valstybės nuosavybėn, o šiam vežėjui atlyginamos su radiniu susijusios turėtos išlaidos. Jeigu asmuo, pametęs daiktą, kuris buvo parduotas kaip greitai gendantis, nepaaiškėja per 6 mėnesius nuo daikto radimo dienos, už parduotą daiktą gauti pinigai perduodami nuosavybėn radusiam vežėjui, išskaičiavus sumą, panaudotą radiniui išlaikyti, parduoti ir paskelbti apie radimą.

45. Rasti daiktai grąžinam savininkui, bet prieš tai jis turi atlyginti daikto išlaikymo ir kitas su radiniu susijusias pagrįstas išlaidas. Jeigu rasto daikto savininkas paaiškėja po to, kai daiktas jau parduotas, savininkui grąžinami už daiktą gauti pinigai, išskaičiavus sumą, panaudotą radiniui išlaikyti, parduoti ir paskelbti apie radimą.

**XII SKYRIUS**

**KELEIVIŲ KONTROLĖ**

46. Teisę atlikti keleivių kontrolę turi Savivaldybės institucijų arba jų įgaliotų įstaigų kontrolės tarnybos, taip pat valstybės institucijos, kurioms įstatymų suteikta tokia teisė.

47. Kontrolierius, vykdydamas kontrolės funkcijas, privalo prisisegti prie aprangos matomoje vietoje (krūtinės aukštyje) kontrolieriaus pažymėjimą.

48. Kontrolierius privalo:

48.1. tikrinti ar keleivinio kelių transporto priemonių ekipažai turi vairuotojo pažymėjimą, transporto priemonės registracijos liudijimą, techninės apžiūros rezultatų kortelę (ataskaitą) ir dokumentus, kuriais suteikiama teisė vežėjui įstatymų nustatyta tvarka vykdyti keleivių vežimo veiklą;

48.2. tikrinti ar ekipažas veža keleivius nustatyta maršruto trasa, ar laikosi eismo tvarkaraščių;

48.3. tikrinti ar ekipažai ir keleiviai laikosi teisės aktų, reglamentuojančių keleivių vežimą, reikalavimų.

49. Kontrolierius turi teisę:

49.1. vietose, kuriose nedraudžia sustoti Kelių eismo taisyklės, patvirtintos Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“, skrituliu su raudonu atšvaitu stabdyti keleivines kelių transporto priemones;

49.2. įlipti į autobusą ir tikrinti ekipažo dokumentus ir keleivių bilietus;

49.3 asmenims, padariusiems administracinį nusižengimą, surašyti patikrinimo aktą ar administracinio nusižengimo protokolą

49.4. išlaipinti keleivius iš transporto priemonės, jeigu keleivis atsisako įsigyti bilietą.

**XIII SKYRIUS**

**BAIGIAMOSIOS NUOSTATOS**

50. Šios Taisyklės gali būti keičiamos ar panaikinamos Savivaldybės tarybos sprendimu.

51. Įgyvendindami Taisykles, duomenų valdytojai turi užtikrinti 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46 EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo reikalavimų laikymąsi. Paslaugų teikėjai fizinių asmenų duomenis tvarko tik paslaugų teikimo tikslais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PANEVĖŽIO RAJONO SAVIVALDYBĖS ADMINISTRACIJOS**

**EKONOMIKOS IR TURTO VALDYMO SKYRIUS**

Panevėžio rajono savivaldybės tarybai

**SAVIVALDYBĖS TARYBOS SPRENDIMO „DĖL KELEIVIŲ IR BAGAŽO VEŽIMO AUTOBUSAIS VIETINIO (PRIEMIESTINIO) REGULIARAUS SUSISIEKIMO MARŠRUTAIS PANEVĖŽIO RAJONO SAVIVALDYBĖJE TAISYKLIŲ PATVIRTINIMO“ PROJEKTO**

**AIŠKINAMASIS RAŠTAS**

2024 m. sausio 26 d.

Panevėžys

**1. Sprendimo projekto tikslai ir uždaviniai**

Nuo 2023 m. liepos 1 d. pasikeitus Lietuvos Respublikos kelių transporto kodekso 18 straipsnio nuostatoms, straipsnio 1 dalyje numatyta, kad savivaldybės atstovaujamajai institucijai (savivaldybės tarybai) nurodyta patvirtinti Keleivių ir bagažo vežimo vietinio (priemiestinio) reguliaraus susisiekimo maršrutais taisykles.

Atsižvelgus į Kodekso pakeitimą, parengtas sprendimo projektas „Dėl keleivių ir bagažo vežimo autobusais vietinio (priemiestinio) reguliaraus susisiekimo maršrutais Panevėžio rajone taisyklių patvirtinimo“.

**2. Siūlomos teisinio reguliavimo nuostatos ir laukiami rezultatai**

Vietos savivaldos įstatymo 6 straipsnio 33 punktas numato, kad savivaldybės savarankiškoji funkcija, kurią savivaldybė atlieka pagal Konstituciją ir įstatymų suteiktą kompetenciją, yra keleivių vežimo vietiniais maršrutais organizavimas.

Keleivių vežimą autobusais vietinio (priemiestinio) reguliaraus susisiekimo maršrutais reglamentuoja Lietuvos Respublikos kelių transporto kodeksas ir Lietuvos Respublikos susisiekimo ministro tvirtinamos keleivių ir bagažo vežimo taisyklės.

**3.**  **Lėšų poreikis ir šaltiniai**

Nėra.

**4. Kiti sprendimui priimti reikalingi pagrindimai, skaičiavimai, paaiškinimai**

Nėra.

Skyriaus specialistė Neringa Kraujalienė